钦定古今图书集成/明伦汇编/交谊典/第072卷 > 《送李础判官正字归湖南序》前人
## 钦定古今图书集成/明伦汇编/交谊典/第072卷 > 《送李础判官正字归湖南序》前人

贞元中，愈从太傅陇西公于汴州。李生之尊父以侍
御史管汴之盐铁，日为酒杀羊享宾客，李生则尚与
其弟学，读书习文辞，以举进士为业。愈于太傅府年
最少，故得交李生父子间。公薨军乱，军司马从事皆
死，侍御亦被谗为民日南。其后五年，愈又贬阳山令，
今愈以都官司员外郎守东都省，侍御自衡州刺史
为亲王长史，亦留此掌其府事。生以湖南从事，请告
来觐。于时，太傅府之士，唯愈与河南司录周君巢独
存，其外则李氏父子相与为四人。离十三年，幸而集
处，得䜩而举，一觞相属，“此天也，非人力也。”侍御与周
君，于今为先辈盛德，李生温然为君子，有《诗》八百篇，
传咏于时，唯愈也业不益进，行不加修，顾唯未死耳。
往拜侍御谒周君，抵李生，退未尝不发愧也。往时侍
御有无尽费于朋友，及今则又不忍其三族之寒饥，
聚而馆之，疏远毕在，禄不足以养李生，虽欲不从事
于外，其势不可得已也。重李生之还者，皆为诗愈最，
故故又序云。